嚴顔碑
作者：蘇轍
朝代：宋

paragraphs: 古碑殘缺不可讀，遠人愛惜未忍磨。
相傳昔者嚴太守，刻石千歲字已訛。
嚴顔平生吾不記，獨憶城破節最高。
被擒不辱古亦有，吾愛善折張飛豪。
軍中生死何足怪，乘勝使氣可若何。
斫頭徐死子無怒，我豈畏死如兒曹。
匹夫受戮或不避，所重壯氣吞黄河。
臨危閑暇有如此，覽碑慷慨思橫戈。